Komisjoni määrus (EÜ) nr 836/2004,

28. aprill 2004,

milles sätestatakse Küprose poolt seoses skreipiga kohaldatavad üleminekumeetmed

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivsete spongioossete entsefalopaatiate vältimise, kontrolli ja likvideerimise üksikasjalikud eeskirjad, [1] eriti selle artikli 12 lõiget 4 ja artikli 13 lõiget 6,

võttes arvesse 2003. aasta Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari Euroopa Liiduga ühinemise akti ning Euroopa Liidu asutamislepingutesse tehtavaid muudatusi, eriti artiklit 42,

ning arvestades järgmist:

(1) Määrus (EÜ) nr 999/2001 sisaldab sätteid, mis käsitlevad lammastel ja kitsedel esineva skreipi likvideerimist ning haiguse kinnitamisel kasutatavaid diagnostikameetodeid.

(2) Küpros esitas 29. jaanuaril 2004 taotluse üleminekumeetmete kohaldamiseks seoses skreipiga nakatunud põllumajandusettevõtetes võetavate likvideerimismeetmetega. Need meetmed on vajalikud, võttes arvesse skreipi kõrget taset lammaste ja kitsede populatsioonis, geenide poolt määratud resistentsuse madalat taset lammaste populatsioonis ning loomapidamisviisi Küprosel. Lisaks taotletakse piiratud laborivarustuse tõttu üleminekumeetmeid seoses skreipi puhul kasutatavate diagnostikameetoditega.

(3) Küpros on kohustanud esitama tegevuskava, et ületada sobiva genotüübiga aretuskitsede puudujääki, suurendada resistentsust kitsede populatsioonis ning varustada nakatunud põllumajandusettevõtted asendusloomadega. See kava esitatakse 1. juuniks 2004 osana Küprose taotlusest, mis käsitleb nõukogu otsuse 90/424/EMÜ (veterinaariaalaste kulutuste kohta) [2] sätete kohaste konkreetsete veterinaariaalaste meetmete ühendusepoolset rahastamist.

(4) Küprosele tagatavad üleminekumeetmed peaksid võimaldama, et pärast veterinaaruuringute tegemist saab tappa inimtoiduks teatavaid nakatunud põllumajandusettevõtetest pärit lambaid ja kitsi, keda teistes liikmesriikides ei või inimtoiduks tappa. On soovitatav tagada liikmesriikidele ja kolmandatele riikidele samad tervishoiugarantiid. Seetõttu ei tohi lammastest ja kitsedest saadud tooteid nende üleminekumeetmete kohaldamise ajal ja kontrollimeetmeid arvesse võttes eksportida teistesse liikmesriikidesse ja kolmandatesse riikidesse.

(5) Küprosele üleminekuajal määruse (EÜ) nr 999/2001 rakendamise kohandamiseks tagatud meetmed tuleks läbi vaadata nii kiiresti kui võimalik ning selliste meetmete kehtivusaega tuleks igal juhul ja kooskõlas ühinemisaktiga piirata kolmele aastale.

(6) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Küprose pädev asutus rakendab määruse (EÜ) nr 999/2001 sätteid kooskõlas käesoleva määruse sätetega hiljemalt 30. aprillini 2007.

Artikkel 2

Erandina määruse (EÜ) nr 999/2001 artikli 12 lõikest 2 võib pärast seda, kui põllumajandusettevõttes aset leidnud esimesest skreipi juhtumist on möödunud 12 kuud, vähendada võimalike haigusjuhtude puhul laboriuuringuteks edastatavate ajude ja muude kudede arvu nii, et see hõlmaks 10 % suurust iga-aastast juhuvalimit transmissiivse spongioosse entsefalopaatia kahtlusega lammaste ja kitsede puhul.

Artikkel 3

1. Erandina määruse (EÜ) nr 999/2001 VII lisa sätetest:

a) laiendatakse lõike 2 punkti b alapunktis ii ettenähtud vabastust kitsedele ja alla 6 kuu vanustele üksnes tapmiseks ettenähtud lammastele;

b) ei kohaldata tingimusi, mis käsitlevad lõike 3.1 punktis c ettenähtud kitsede toomist põllumajandusettevõttesse, kus loomad on hävitatud vastavalt punkti 2 (b) alapunktidele i või ii;

c) kohaldatakse lisaks määruse (EÜ) nr 999/2001 VII lisa punkti 5 alapunktidele ac järgmist punkti d:

"d) alla 6 kuu vanuste loomade puhul võib siiski nii teadmata genotüübiga lambaid kui ka kitsi viia otse inimtoiduks tapmiseks Küprosel asuvasse tapamajja järgmistel tingimustel:

i) ametlik veterinaararst kontrollib loomi päritoluettevõttes enne tapamajja saatmist ning kinnitab, et loomadel ei esine skreipi kliinilisi sümptomeid;

ii) selliste loomade terve pea ning rinna- ja kõhuõõneorganid kõrvaldatakse kooskõlas määruse (EÜ) nr 1774/2002 artikli 4 lõike 2 punktidega ac."

d) ei kohaldata määruse (EÜ) nr 999/2001 VII lisa punkti 6 alapunkti c.

2. Erandina määruse (EÜ) nr 999/2001 X lisa C peatüki punktist 3.2 kohaldatakse järgmist:

"3.2. Lammaste ja kitsede skreipi laboratoorne kontroll

a) Võimalikud juhtumid

Vastavalt artikli 12 lõikele 2 laboratoorseks kontrolliks saadetud lammaste ja kitsede kudede puhul viiakse läbi käsiraamatu viimases väljaandes sätestatud histopatoloogilised uuringud, välja arvatud juhul, kui materjal on autolüüsunud. Kui histopatoloogilise uuringu tulemus on ebaselge või negatiivne või kui materjal on autolüüsunud, uuritakse kudesid manuaalis sätestatud immunohistokeemia või immunoblotanalüüsi uuringuga või kiirtestiga. Kui ühe nimetatud uuringu tulemus on positiivne, käsitatakse looma skreipi positiivse juhtumina.

b) Skreipi seire

Vastavalt III lisa A peatüki II jao (Lammaste ja kitsede seire) sätetele uuritakse laboratoorseks kontrolliks saadetud lammaste ja kitsede kudesid kiirtestiga.

Kui kiirtesti tulemus on ebaselge, saadetakse ajutüvi kohe ametlikku laboratooriumi uurimiseks punktis a sätestatud immunohistokeemia või immunoblotanalüüsi uuringuga.

Kui ühe nimetatud uuringu tulemus on positiivne, käsitatakse looma skreipi positiivse juhtumina."

Artikkel 4

Järgmiste lammastest või kitsedest pärit inimtoiduks ettenähtud toodete saatmine Küproselt teistesse liikmesriikidesse on keelatud:

a) direktiivis 64/433/EMÜ [3] määratletud värske liha;

b) direktiivis 94/65/EÜ [4] määratletud hakkliha ja lihavalmistised;

c) direktiivis 77/99/EMÜ [5] määratletud lihatooted.

Artikkel 5

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus jõustub Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingu jõustumise korral selle jõustumiskuupäeval.

Käesolevat määrust kohaldatakse 30. aprillini 2007.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. aprill 2004

Komisjoni nimel

komisjoni liige

David Byrne

[1] EÜT L 147, 31.5.2001, lk 1. Määrust on viimati muudetud komisjoni määrusega (EÜ) nr 2245/2003 (ELT L 333, 20.12.2003, lk 28).

[2] EÜT L 224, 18.8.1990, lk 19. Otsust on viimati muudetud nõukogu määrusega (EÜ) nr 806/2003 (ELT L 122, 16.5.2003, lk 1).

[3] EÜT 121, 29.7.1964, lk 2012/64.

[4] EÜT L 368, 31.12.1994, lk 10.

[5] EÜT L 26, 31.1.1977, lk 85.

--------------------------------------------------